விவசாயிகள் தற்கொலை தொடர்ந்து அதிகரித்து வந்ததற்குப்பின்னர் மத்திய அரசு கேரளா, ஆந்திரா, மகாராஷ்ட்ரா மாநிலங்களுக்குச் சில நிவாரணத் திட்டங்களை அறிவித்தது. இந்த நிவாரணத் திட்டங்கள் எதுவுமே சாராம்சத்தில் விவசாயிகளுக்கு எவ்வித நிவாரணத்தையும் கொடுக்கவில்லை. உதாரணமாக, ஆந்திராவில் அளிக்கப்பட்ட நிவாரண நிதியில் பாதிக்கப்பட்ட விவசாயிகளுக்கு மிக அற்பத் தொகையே நிவாரணமாகக் கொடுக்கப்பட்டிருக்கிறது. 75 சதவீதத் திற்கும் அதிகமாக அம்மாநிலத்தில் எட்டாவது ஐந்தாண்டுத் திட்டத்தில் அறிவிக்கப்பட்டு இன்னும் நிலுவையில் உள்ள பாசனத் திட்டங்களை நிறைவேற்றுவதற்கு ஒதுக்கப்பட்டுள்ளது. மகாராஷ்ட்ரா மாநில நிவாரணத் திட்டங்களைப் பொறுத்தவரை, பாதிக்கப்பட்ட விவசாயிகளுக்கு சீமைப் பசுக்களை விநியோகித்துள்ளது. இது பாதிக்கப்பட்ட விவசாயிகளுக்கு எவ்விதத்திலும் உதவவில்லை. மாறாக அங்குள்ள அதிகாரிகளும், பணக்காரர்களுமே பயனடைந்தார்கள். இப்பசுக்களுக்கான தீவனத்திற்கு நாளொன்றுக்கு 150 ரூபாய்க்கும் அதிகமாகச் செலவிடப்பட வேண்டியிருந்ததாலும், இவை மூலம் கறந்திடும் பாலை விற்பதற்கான சந்தை ஏற்பாடு முறையாக இல்லாததாலும், இந்தப் பசுக்களைப் பெற்ற ஏழை விவசாயிகள் பெற்ற வேகத்திலேயே விற்றும்விட்டார்கள். பணம் படைத்தவர்கள் பினாமிப் பெயர்களில் இப்பசுக்களை வாங்கியிருப் பதாகவும் தகவல்கள் உண்டு.